Διερεύνηση εμβολιασμού έναντι της ηπατίτιδας Β και της εποχικής γρίπης
Authors: Στατήρη Αναστασία 
Published: February 2025

Εισαγωγή: Οι φοιτητές Νοσηλευτικής αποτελούν μια υποομάδα των επαγγελματιών υγείας που μοιράζουν τον χρόνο σπουδών τους μεταξύ Πανεπιστημίου και κλινικών. Οι φοιτητές Νοσηλευτικής διατρέχουν υψηλό κίνδυνο μόλυνσης από μεταδοτικά νοσήματα, όπως η ηπατίτιδα Β και η εποχική γρίπη. Η εμβολιαστική τους κάλυψη συμβάλει στην πρόληψη και την εξασφάλιση της ποιότητας των παρεχόμενων υπηρεσιών δημόσιας υγείας. Σκοπός: Σκοπός της παρούσας μελέτης ήταν η διερεύνηση της εμβολιαστικής κάλυψης, των γνώσεων, στάσεων και πρακτικών των φοιτητών Νοσηλευτικής αναφορικά με την ηπατίτιδα Β και την εποχική γρίπη. Μεθοδολογία: Διενεργήθηκε συγχρονική, μη τυχαιοποιημένη, περιγραφική έρευνα, με τη χρήση ανώνυμου ερωτηματολογίου αναφοράς, το οποίο δημιουργήθηκε για τους σκοπούς της συγκεκριμένης μελέτης. Στη δειγματοληψία ευκολίας συμμετείχαν συνολικά 1261 φοιτητές Νοσηλευτικής από τα δύο μεγαλύτερα Τμήματα Νοσηλευτικής της Ελλάδας, από τον Σεπτέμβριο του 2022 έως τον Ιούλιο 2023. Οι συμμετέχοντες είχαν τη δυνατότητα συμπλήρωσης του ερωτηματολογίου είτε σε χειρόγραφη είτε σε ηλεκτρονική μορφή μέσω διαδικτυακής πλατφόρμας. Το εργαλείο της έρευνας περιλάμβανε τα δημογραφικά χαρακτηριστικά των συμμετεχόντων, τη γενική στάση τους αναφορικά με τους εμβολιασμούς και ειδικότερα τις γνώσεις, στάσεις, πρακτικές και την εμβολιαστική κάλυψή τους σχετικά με τον ιό της ηπατίτιδας Β και τον ιό της γρίπης. Η ανάλυση των δεδομένων πραγματοποιήθηκε με το στατιστικό πακέτο SPSS v.23.0. Όλες οι δοκιμές πραγματοποιήθηκαν σε επίπεδο στατιστικής σημαντικότητας p≤0,05.Αποτελέσματα: Συμμετείχαν συνολικά 732 φοιτητές Νοσηλευτικής του ΠΑΔΑ (ποσοστό ανταπόκρισης 72,47%) και 529 φοιτητές του ΕΚΠΑ (ποσοστό ανταπόκρισης 63,88%). Το 27,7% του δείγματος (Ν= 349) ήταν πλήρως εμβολιασμένο έναντι του HBV και το 23% (Ν= 290) είχε εμβολιαστεί την περίοδο 2022-2023 για την γρίπη. Οι λόγοι μη αποδοχής των εμβολίων δεν βρέθηκε να σχετίζονται με τις γνώσεις και τις στάσεις των συμμετεχόντων τόσο για την ηπατίτιδα Β όσο και για την γρίπη. Οι γνώσεις των φοιτητών Νοσηλευτικής αποτυπώθηκαν μέσω του σκορ γνώσεων και αποφάνθηκαν επαρκείς τόσο για την ηπατίτιδα Β (SD= 17 μονάδες, Cronbach’s a= 0,83) όσο και για την γρίπη (SD= 18,8 μονάδες, Cronbach’s a= 0,74). Τα σκορ γνώσεων και στάσεων/πρακτικών για την ηπατίτιδα Β αλλά και τη γρίπη ήταν σημαντικά και θετικά συσχετισμένα (p<0,001). Παράλληλα, η πολυπαραγοντική γραμμική παλινδρόμηση με εξαρτημένη μεταβλητή το σκορ για τις ενδεδειγμένες στάσεις και πρακτικές των συμμετεχόντων απέναντι στον HBV και τη γρίπη και ανεξάρτητες μεταβλητές τα δημογραφικά στοιχεία τους, το έτος φοίτησής τους και τις γνώσεις τους σχετικά με την γρίπη, έδειξε ότι σχετίζονται ανεξάρτητα. Έτσι, μεγαλύτερο έτος σπουδών συνδέεται με ορθότερες πρακτικές και καλύτερες στάσεις (p<0,05). Συμπεράσματα: Η ανάδειξη της χαμηλής εμβολιαστικής κάλυψης των φοιτητών Νοσηλευτικής έναντι της ηπατίτιδας Β και της γρίπης, παρά τις επαρκείς γνώσεις και τις θετικές στάσεις των συμμετεχόντων απέναντι σε αυτά, εντοπίζει την ανάγκη των Πανεπιστημιακών Ιδρυμάτων να προχωρήσουν στον σχεδιασμό και την υλοποίηση εκπαιδευτικών προγραμμάτων αλλά και προγραμμάτων παρέμβασης.